Az Atya, Fiú, Szentlélek nevében! Ámen. 	Szfvár, 2025. Óév este 1. Thessz 5:21.

Köszöntés
Itt állunk az év küszöbén. Lassan nyílik az ajtó, és kilépünk a 2025. évből. Az év igéje így hangzott: Mindent vizsgáljatok meg, a jót tartsátok meg. 
Hát megvizsgáljuk a 2025. évünket. Sorolhatnánk az élményeinket – a jó élményeket őrizzük meg. Ez volna első gondolatunk az ige kapcsán: felejtsd el a rosszat, őrizd meg a jó élményeket. 
De nem erről van szó. Mert valójában nem az élményeket vizsgáljuk csupán, hanem inkább azt, milyen nyomot hagyott bennünk egy-egy élmény, hogyan reagálunk élményeinkre – jól vagy rosszul, pontosabban: igazul vagy hamisan. 
A jót tartsátok meg – a rossz emlékek jó reakcióit ugyanúgy, mint a jó élmények jó reakcióit. Vizsgáljuk tehát az elmúlt évet, hogy amikor belépünk az újba, akkor tapasztaltabban, bölcsebben induljunk tovább.

Ének: Annyi mindent hordozunk….  (ZÉ 81)
Invokáció
Zsoltár

Ének: Olyan jó előtted állni (ZÉ 38)
Textus: Mindenkor örüljetek, szüntelenül imádkozzatok, mindenért hálát adjatok, mert ez Isten akarata Jézus Krisztus által a ti javatokra. A Lelket ne oltsátok ki, a prófétálást ne vessétek meg, de mindent vizsgáljatok meg: a jót tartsátok meg, a gonosz minden fajtájától tartózkodjatok! (1. Thessz 5:16-22)

1. Ha betérek a boltba, megnézem, mit veszek. Végiggondolom, mire van szükségem. Tej, kenyér, felvágott és zöldség.
Megnézem az áruk minőségét, jók-e, vagy már lejárt a szavatosságuk, meddig tarthatók el, miből készültek és hol termelték, mennyibe kerülnek.
Mindent megvizsgálok, amit veszek.
Nem szeretnék silány minőséget venni. Amit veszek, legyen egészséges, értékes, amit aztán örömmel tálalhatok fel családomnak. 

Uram, amit te alkottál, az igen jó. Nem veszti el frissességét, nem jár le szavatossága. Nem is kell leértékelni, mert soha nem megy ki a divatból, nem veszíti el időszerűségét. Mindig megőrzi tartalmát, erejét, mindig érvényes marad. 
Mert szeretetből alkottál mindent, és a szeretet soha el nem múlik. 

2. Karácsony volt. Annyi mindent kaptam. Sok-sok üdvözlet érkezett. Kedves szavak, értékes gondolatok. De a sok üzenet között elérkezett hozzám olyan is, amit talán nem is nekem szántak. Nem nekem címezték. Csak feldobta a világháló. Hirdetések és szövegek, képek, amelyeket mások tettek fel, és kommentek, amelyek az írásokat – vagy az írókat – véleményezték.
Tudom, vannak szűrők, amelyek nem engedik megjelenni a gépemen a rosszindulatú, erőszakos tartalmakat, a spameket. Vannak szűrők – de vajon tényleg csak azt szűrik ki, amik ártalmasak? S azokat vajon mind kiszűrik? S ha én magam vizsgálnám meg az üzeneteket, vajon felismerném-e, melyik igaz, melyik hamis, mi épít és mi rombol? 

Uram, te megvizsgálsz, és ismersz engem. Tudod, ha leülök, vagy felállok… 
Vizsgálj meg, Istenem, ismerd meg szívemet! Próbálj meg, és ismerd meg gondolataimat. Nézd meg, nem járok-e téves úton, és vezess az örökkévalóság útján!

3. Karácsony. Ajándékok, szépen csomagolva a fa alatt. Vajon mit rejt a sok csomag?
Örömöt rejtenek – mennyien gondolnak rám! Kis ajándékok, mégis valami hatalmas értéket hordanak, valami kimondhatatlan kincset rejtenek: valakihez tartozom. 
Talán csak egy porcelán angyal. Már-már giccs. S mégis értékes számomra. Talán csak egy lap, néhány betű rajta – szeretettel fogalmazott, néhány gondolat. 
Úgy vélem, ezek az ajándékok beleillenek teremtéseid sorába. Jók. Ahogy Te is mindent jónak alkottál. 

Köszönöm, hogy a sok, kétes érték között mégis felcsillan, ami bizonyosan tőled való, ami maradandó – még ha le is tört az angyal szárnya – amit megőrizni érdemes. 

4. A jót tartsátok meg!
A jót, ami Istenre emlékeztet. El tudod képzelni Istent, amint nevet? Vagy sír? El tudod képzelni Istent, amint táncol és örül? Énekel vagy rajzol? Hogy barangol teremtett világában? 
El tudod képzelni Istent, amint dühös és az asztalra csap? El tudod képzelni, amint simogat? Megölel, leül veled egy asztalhoz, teáztok és vacsoráztok? És szól hozzád, beszél veled? Hogy átölel, szeret?
A jót tartsátok meg! A jót, ami Istenre emlékeztet. 
Uram, te jó vagy. Te vagy a jó. Nincs más jó, csak te. 
Köszönöm, hogy felismerhetlek abban, ami jó. Köszönöm, hogy felismerhetem a jót tebenned!

5. A jót tartsátok meg! A gonosz minden fajtájától tartózkodjatok!
A gonosz nem tartózkodik tőlem. Sokféle formában, egészen közel jön. Nem tudom kiszűrni, nem tudom elhessegetni. Nemcsak elszáll felettem, mint egy madár, hanem a vállamra ül. Nyomja a szívemet. Gyakran magamban is felfedezem. Megfertőz, mint egy vírus. 

A gonosz minden fajtájától tartózkodjatok!
Ne győzzön le téged a rossz, hanem te győzd le a rosszat a jóval. Győzni nem lehet mindenben. Sokszor veszítünk. Sokszor maradunk alul – nem sikerül ez sem, az sem. Nem tudok kiváló lenni, nem tudok elég jó lenni – csak közepes. Csak egyszerű. Az életben nem kell mindig jól járni – vallja Mérei László. Elég egyetlen ponton győzni: a rosszat a jóval. Megőrizni a hitet. Ez az egy elég. Felvenni a keresztet, elfogadni a vereséget, belátni a bukást – és megőrizni a hitet. 

Uram, te legyőzted a gonoszt. Te, aki jó vagy, magaddal, életed árán legyőzted a rosszat. Köszönöm, hogy ezzel a szabadsággal élhetek ma, és minden koron. Ámen. 

Ének: Krisztus elfödött lábanyomát ZÉ112

Hitvallás

Ajándékbontás
Pezsgő

Miatyánk
Áldás
Ének: Valami véget ér (ZÉ161)